정조 1년
丁酉二月二十六日辰時。上御興政堂。親臨文臣製述入侍時。行都承旨洪國榮。左承旨李義翊。右承旨鄭民始。左副承旨李崇祜。右副承旨兪彦鎬。同副承旨李鎭衡。假注書李兢淵金勉柱。記事官林錫喆徐龍輔。以次進伏訖。上曰。試官行禮爲之。試官右議政鄭存謙。行吏曹判書徐命善。吏曹參判沈履之。兵曹參議金光默。司直鄭象仁金文淳李晉圭。率擧子行四拜禮訖。以次進伏。上曰。懸題後。當行次對。大臣及備堂。閤外待令。可也。賤臣承命出傳。上曰。今番則擧子。比前頗多矣。國榮曰。合爲六十餘人矣。上曰。頃有飭敎。故如許矣。民始曰。擧案中。或有實病。或有年滿懸頉者。不過四五人矣。上曰。參試官。持書題紙進前。晉圭光默進伏。上命書御題。晉圭書表題。擬夏群臣賀懸鍾鼓磬鐸鞀。以待四方之士。光默書論題。賜絹長孫順德訖。上曰。論表題。何如。存謙曰。兩題。皆好矣。國榮曰。表題好而難矣。上命懸題。民始曰。表題則擧子似未知解題出處矣。上曰。然矣。仍命書懸解題。上曰。御製無書示解題之規。而文臣製述。異於大比試士之科。故特揭解題。諭以此意於擧子。可也。上曰。試官少退。次對諸臣入侍。左議政金尙喆。右議政鄭存謙。兼兵曹判書蔡濟恭。知中樞府事具善復。行司直具允鈺。行吏曹判書徐命善。禮曹判書李徽之。戶曹判書洪樂純。行副司直張志恒。行都承旨洪國榮。校理李在學。掌令金致九。左副承旨李崇祜。事變假注書李運彬。以次進伏訖。尙喆存謙。進前問候曰。聖體。若何。上曰。一樣矣。尙喆等曰。王大妃殿氣候。若何。上曰。姑無損節矣。尙喆等曰。惠慶宮氣候。亦何如。上曰。安寧矣。尙喆曰。聞勅行渡江。似在今明云。迎勅以初七日定行。好矣。上曰。此日擧行。可也。尙喆曰。此咸鏡監司趙重晦狀啓也。頃因校理李在學所啓。北關差需穀區處事。行關本道矣。卽見監司趙重晦啓本。則以爲依關辭。消詳往復於御史評事處。而會寧等五市邑差需穀。木布。斂散取利之際。雖有民弊。莫重差需之如干所餘。遽然割出補賑。實非長慮。姑觀穀木之滋廣。二留一分。則此爲除弊之端。而於白木邑之有餘。南差需炭草軍錢一千一百餘兩。今年爲限。勿爲貿木入北。每年作銀。會錄於備局。而開市時。或有不虞之需。則換木入送。事甚便好。請令廟堂。稟旨分付矣。北關差需穀之二留一分。南關炭草錢之作銀會錄。道臣所論。俱得其當。依狀請擧行之意。分付。何如。上曰。依爲之。尙喆曰。此黃海監司李性源狀啓也。以爲長壽山城前別將朴載謙。時別將李挺春。莫重城餉。逋欠反作之數。爲六百石零。而其中民間未捧。則當此窮春。有難督捧。待秋捧上。別將逋欠。則當刻期準捧。而前別將朴載謙。今已遞歸。徵捧無路。何以爲之爲辭。別將威令。不如守令。此後則依九月山城例。本城還穀。專委地方官照管。糶糴定式施行事。竝令廟堂稟處爲請矣。新舊別將。令該府拿問。依法嚴處。若其前後逋欠。使之査實徵捧。至於反作與未捧。亦令待秋收捧。而依九月山城已行之例。此後糶糴之責。使其地方官。着意擧行之意。分付。何如。上曰。依爲之。尙喆曰。昌德宮修理時。監蕫堂上。旣已改付標。此是戶工曹主管者。工曹判書尹得養。纔已受由。非久當下鄕。今姑許遞。何如。上曰。依爲之。竝出擧條上曰。具允鈺。入於工判前望乎。命善曰。然矣。上命前望單子入之。具允鈺落點。尙喆曰。修理之役。不可遲延。先使戶工判。看審後量度所入財力之多寡。預爲經紀。好矣。上曰。依。尙喆曰。纂輯之役。至今遷就。亦甚可悶。撰述諸堂外他堂之逐日仕進。少無所益。纂輯前。姑爲減下。好矣。上曰。依。尙喆曰。兪彦鎬。方帶承宣之任。亦不能專意於纂述。亦可悶也。上曰。然矣。上曰。李秉模上疏。條斷論誰之所作乎。濟恭曰。臣之所撰矣。上曰。善作矣。尙喆曰。軍器寺火藥都數。爲七千斤。而幾盡見失。訓將頃已陳達。沁都所儲火藥。方請貸來充數。而此亦難施。所失之火藥原數。今不可猝然備置。自軍門。限千斤。徐徐充納。而其餘則以甲胄米。先爲劃給充補。好矣。上曰。後日次對。更稟。可也。尙喆曰。觀此嶺伯狀啓。均廳漁箭中統營所官漁箭。多有弊端。漁稅捧納之際。官吏輩。居間操縱。橫侵浦民。殆難支堪云。合有變通之道矣。濟恭曰。臣於先王朝。曾經嶺南御史。故習知其弊矣。統營異於他道漁箭及點船等事。本營獨主管。故吏校輩。遍滿沿海。漁利侵民之弊。不一而足。浦民。殆至難保之境。皆廢漁箭。嶺伯報辭。果非爽實之語矣。尙喆曰。備局旣知其弊。則不可不仰達。而大體均役以後魚産極貴。且漁箭多入物力。故民皆廢業云矣。上曰。所謂漁箭之稅。不爲直納於均廳。而自統營收納者。其間似有利益。故如是矣。尙喆曰。統營收稅。例納于均廳。而用其餘剩矣。上曰。元稅外。取其利剩。其本不正矣。一依先朝所定節目。釐正。好矣。濟恭曰。先朝節目。詳且備矣。似難彼此低仰。臣意。則劃一嚴防。遵守舊法。宜矣。上曰。然矣。先朝晩年。特軫憂恤之念。間有漁箭革罷之敎。而亦未有成命。今不可變通矣。尙喆曰。漁箭之弊。統營雖尤甚。然不可異同於他道。存之則俱存。罷之則俱罷矣。上曰。大臣諸臣之意。何如。存謙曰。似難變通。一守舊規。好矣。徽之曰。許此而不許彼。亦甚盤礴。一切勿許。好矣。善復曰。漁箭猝難盡罷矣。旣許統營。則忠淸黃海水營。亦不可異同。臣意則舊箭許給。似好矣。統營事。訓將似當熟知矣。上曰。訓將詳達。可也。志恒曰。統營轅門內。四千餘戶民人等。專靠營穀資生。而各邑所在統營穀。多有未捧者。故分糶頒料。每患不足。且漁箭之弊。果如嶺伯狀辭。而亦難獨許於統營矣。上曰。民人輩。雖結魚箭捉魚。兩處納稅。似無資益於生業矣。志恒曰。所納箭稅。有恒定之數。而近來魚不多捉。故狼狽失利者。多矣。上曰。無論弊之有無。只在存罷之間。而果難猝然變通。後日次對。更爲商稟。可也。上曰。統營穀各邑所在者。多有逋欠云。諸道守令。不可無飭罰矣。尙喆曰。當詳探更稟矣。存謙曰。江華北一牧場。素稱宜馬之地。非但馬種之最良。孶畜比他場。尤蕃息矣。年前內需司。以水原宮屯。呈手本相換本場。馬則移送煤音島。一自其後。馬畜大不知前。逐歲耗縮。其於馬政得失。所關非細。不可一任其抛置。以其相換之地。依前各還本處。何如。上曰。依爲之。出擧條濟恭曰。頃以事知久勤事。有所仰達。而有後日次對稟處之敎。故敢此更達矣。上曰。所謂事知。例以掖屬差出。而掖屬輩。不識一字兵書。又無勤勞。而每當都政。必得好窠邊將。反勝於軍門積仕之人。此不成說。而名亦不正。此後則一窠。則自本曹擇差。一窠則依前掖署望報。而亦自本曹照管。好矣。尙喆曰。聖敎至當。以此定式。好矣。濟恭曰。此亦有難處者。掖隷之臧否。本曹何以詳知而擇差乎。且以此定式。則亦不無弊端矣。命善曰。臣意則。依前屬之掖署。只使之別立節目。好矣。上曰。至於久勤之法。則不可仍置。合有定式矣。存謙曰。久勤則限以年數。好矣。事知中。道路日傘之任。亦有緊歇。以此磨鍊。定其久勤。好矣。上曰。大體掖屬輩。自司謁至於內司官員。此是渠輩之楷梯。而亦是古例也。今則不然。必欲圖陞西班。甚至於多有私選政官。亦且假借。爲一痼弊。宮府雖云一體。內外之防。亦宜嚴飭矣。濟恭曰。聖敎至當矣。樂純曰。臣意則永爲革罷。一復古規。好矣。志恒曰。古規則日傘事知。以禁軍爲之。道路事知。則以閒散爲之矣。自今復舊。好矣。上曰。古規果如此。而以掖隷望納。不過爲十年矣。此弊。不可不釐正。依前以禁軍取才差出。而久勤。亦爲磨鍊。後日次對。稟定。可也。徽之曰。頃以各寺願堂事。已爲仰達。而所謂各宮房願堂。已極怪矣。而甚至於書院鄕校。亦有願堂云。尤可駭然。此不可因置者。故又此仰稟。下詢大臣處之。何如。上曰。從當下敎矣。徽之曰。本殿奉安梓宮。以十部爲限。乃是定式。而丁丑年二部進用。昨年一部進用。卽今奉安。只是七部。卽阼元年。新梓宮合木。昭載補編。所當梓宮三部新備。以準正式。而黃腸板中。抄出木理可合之材。只二部所用。以此梓宮二部。爲先合木。何如。上曰。依爲之。出擧條徽之曰。典醫監設科取才之規。若非世醫子孫。則勿許赴試者。此非一定之法。而近來所謂世醫家。能傳習舊業者鮮少。此後則雖非世醫子孫。若精於術業者。勿拘許科。好矣。上曰。此則別無謄出擧條者。考例爲之。可也。樂純曰。茂朱田稅木代捧事。大臣頃已筵稟。有後日次對更稟之敎矣。惟正之供。事體自別。不可輕易變通。且若許茂朱一邑。則山峽諸郡。不無次第仰請之弊。其在朝家一視之道。亦不宜異同。臣意。茂朱代捧事。勿爲許施。何如。上曰。卿之所奏。果是守經之言。而廟堂之許令以錢代捧者。爲日稍久。有難還寢。今番。則依前稟處擧行。出擧條樂純曰。旣始修理之役。又當勅行之絡續。經費財用。不可不預爲磨鍊區劃。當與營建堂上。商議爲之。而自臣曹。實難獨辦差應。別有移劃區處之道然後。庶可免狼狽矣。上曰。修補處。自然浩大。旣始之後。亦難中輟。此甚可悶。有何好樣區劃之道耶。尙喆曰。無他區劃之道。自本曹。許令鑄錢。好矣。鑄錢則非但用於經費。年前御廳貸去之錢。亦可以收拾矣。上曰。厥錢。其間又捧幾許耶。樂純曰。尙未捧三分之一。連爲嚴督。而皆是無麪之托矣。上曰。鑄錢事。商議更稟。可也。允鈺曰。修理之役。今方擇日擧行。而郞廳亦當擇定四人矣。上曰。慈慶堂董役。旣有郞廳二人。修理廳。亦以二人差定。好矣。允鈺曰。慈慶堂役事。非久將訖。訖役後。郞廳何以區處乎。上曰。此則當觀修理之役。臨時增減。可也。上曰。戶工判。今日看審役處後。明日入侍。可也。樂純允鈺先退。國榮曰。平市亂廛之法。近來解弛。多有犯禁者。市民輩將至失利難保之境。呼訴踏至。此不可不恤。嚴加禁斷。俾無如前亂廛之弊。宜矣。上曰。小民之無衣食者。或者潛相貿賣之事。亦無怪矣。市民固不可不念。而朝家之一一禁斷。亦近於瑣屑。後日次對。更稟。可也。上曰。臺臣進前。致九進伏曰。請梁山郡定配罪人錫達。依律處斷。措辭見上上曰。不允。致九曰。請河東府定配罪人李克生。依律處斷。措辭見上上曰。不允。致九曰。請大靜縣爲奴罪人金壽賢。依律處斷。措辭見上上曰。不允。致九曰。請爲奴罪人河翼龍金重得。亟命王府。拿鞫得情。快正王法。措辭見上。上曰。不允。致九曰。請放逐罪人安大濟。更令王府。拿鞫得情。措辭見上上曰。不允。致九曰。請昌城府定配罪人趙𡷗。更令王府。拿鞫嚴問。措辭見上上曰。不允。致九曰。請海南縣竄配罪人金載順。亟令王府。拿鞫嚴問。措辭見上上曰。不允。致九曰。請韓後翼亟令王府。拿鞫嚴問。措辭見上上曰。不允。致九曰。請黑山島荐棘罪人述海。拿鞫嚴問得情。措辭見上上曰。不允。致九曰。請削黜罪人李澤遂會遂。竝施屛裔之典。措辭見上上曰。不允。致九曰。請削黜罪人金漢耆。亟施竄配之典。措辭見上上曰。不允。致九曰。請洪龍漢遠地定配。措辭見上上曰。不允。致九曰。請罷乙未五月庭試榜。措辭見上上曰。不允。上曰。次對諸臣先退。上曰。再昨日動駕時。命將臣以下射帿。而有御製小記。卿等見之。可也。上命國榮讀御製訖。存謙曰。近來朔試射時。侍從射法。專不成樣。有此御製後。諸臣不可不習射矣。命善曰。臣等雖不中一矢。而名忝於宸翰中。光榮極矣。濟恭曰。伏覩御製。文體簡重。實合帝王家文字。不勝欽仰矣。上曰。近來文體。無可觀者。黃景源。亦爲古文云。而見其疏箚及近日纂輯所撰。文體非但不古而已。反多有病處。亦不足爲水月鏡花矣。國榮曰。水中月鏡中花。猶可覿影子之彷彿。而近來文士。初不得古人之影子。豈足爲古文乎。上曰。彼國哀詔。卿等見之否。文則不好而句語間。可見其誠孝惻怛之意矣。濟恭曰。所謂推測之說。聞甚駭然。而更見原本一通。則累出於惻怛之意矣。民始曰。先呈已入。收券官。使之入來。好矣。上曰。唯。民始曰。論表。各爲作軸乎。上曰。唯。民始曰。白文呈券。何以爲之乎。上曰。明經科出送。製述科勿爲出送。白文。皆別錄。可也。上入小次。小頃殿座。國榮曰。申時已過。湯劑進御。好矣。上曰。入之。醫官慶絢。奉進。上進御。上曰。所捧試券。爲幾軸乎。民始曰。論表合爲四五軸矣。上命諸試官入侍。試官以次進伏。上曰。沈念祖尙未呈券乎。命善曰。然矣。此人本來困作矣。上曰。論軸。先入考之。可也。文淳讀券。上曰。別無善作者矣。存謙曰。然矣。上曰。表軸入之。光默讀券。上曰。表勝於論矣。命善曰。果稍勝矣。上曰。文臣製述節目入之。賤臣。承命持入。上曰。合考。可也。合考取尹行履等三人。上曰。表壯元入侍。兵曹佐郞尹行履。進伏。上命讀試券。行履讀奏訖。上曰。表題難矣。而其能善作。可嘉。仍命持券退出。履之曰。榜目依朔書例。皆書更等。好矣。上曰。文臣製述。依殿講例出榜。出榻敎上曰。此後以此定式。可也。命書傳敎曰。製述文臣論賞。當待三次居首爲之。而亦不可無激勸之道。表三上兵曹佐郞尹行履。紙五卷筆五枝墨五笏。三下權知副正字徐鼎修閔孝克。各紙三卷筆三枝墨三笏賜給。義翊讀奏白文呈券錄名。上曰。直捧禁推傳旨。可也。禮畢。上命試官先退。濟恭曰。靑坡蘆原兩驛。本來凋殘。故在前經宿陵幸後。有惠廳米戶曹太各五十石上下之例。今亦依前例題給。何如。上曰。依爲之。出擧條上還內。諸臣退出。